b'\n_START_ARTICLE_\nEmeritas\n_START_PARAGRAPH_\nEmeritas (lot. emerere (taip pat Deponens emereri)\xc2\xa0\xe2\x80\x93 \xe2\x80\x9epaveld\xc4\x97ti teis\xc4\x99 (\xc4\xaf k\xc4\x85 nors)\xe2\x80\x9c; \xe2\x80\x9ei\xc5\xa1tarnauti, pasenti, tapti nereikalingu\xe2\x80\x9c)\xc2\xa0\xe2\x80\x93 profesoriui, kitam d\xc4\x97stytojui, dvasininkui (pvz., vyskupui) suteikiamas vardas, paprastai d\xc4\x97l am\xc5\xbeiaus, atleid\xc5\xbeiant nuo kasdieni\xc5\xb3 pareig\xc5\xb3 \xc4\x97jimo._NEWLINE_Emerito s\xc4\x85voka prad\xc5\xbeioje buvo taikoma kareiviams (\xe2\x80\x9estipendia emeritus\xe2\x80\x9c; taip pat \xe2\x80\x9eveteranas\xe2\x80\x9c). Emerito vardas auk\xc5\xa1tosiose mokyklose paprastai yra suteikiamas vyresniems nei 65 met\xc5\xb3 profesoriams, gali b\xc5\xabti u\xc5\xbe ypatingus nuopelnus universitetui (pvz., VU). Sprendim\xc4\x85 d\xc4\x97l vardo suteikimo priima universiteto senatas. Profesoriaus emerito statusas \xc4\xafsigalioja nutr\xc5\xabkus darbo sutar\xc4\x8diai su universitetu ir suteikia teis\xc4\x99 u\xc5\xbesiimti mokslo ir studij\xc5\xb3 veikla. Emerito statusas n\xc4\x97ra tolygus pensininkui. Jei pensininkas yra visi\xc5\xa1kai atleid\xc5\xbeiamas nuo pareig\xc5\xb3 vykdymo, tai emeritas i\xc5\xa1 dalies tebet\xc4\x99sia savo darb\xc4\x85 mokslin\xc4\x97je srityje. Emerito piniginis atlygis paprastai didesnis nei pensininko ir b\xc5\xabna artimas paskutiniam mokslininko atlyginimui. Po emeritacijos profesorius arba d\xc4\x97stytojas paprastai praranda savo administracinius postus universiteto ar fakulteto valdymo strukt\xc5\xabroje, ta\xc4\x8diau toliau vykdo mokslinius tyrimus arba jiems vadovauja, kuruoja magistr\xc5\xb3 arba doktorant\xc5\xabros mokslinius darbus, gali b\xc5\xabti akademini\xc5\xb3 egzamin\xc5\xb3 komisij\xc5\xb3 nariais, dirbti ekspertais teismams ar prokurat\xc5\xabrai.'